Elveseter
Store norske leksikon,Økonomi og næringsliv,Reiseliv,Bedrifter og organisasjoner i norsk reiseliv
Elveseter er en gammel storgård i Lom kommune i Innlandet fylke, ved riksvei 55, Nasjonal turistveg Sognefjellet. Elveseter ligger i Leirdalen, nord for Galdhøene og Galdhøpiggen, på 670 meter over havet. Gården er ombygd til turisthotell i stedegen stil, har 230 senger, og er et utgangspunkt for turer i sentrale deler av Jotunheimen.
På gården står det en 33 meter høy steinsøyle, Sagasøyla, utført av billedhuggeren Wilhelm Rasmussen. Den var opprinnelig tenkt som et monument over Riksforsamlingen på Eidsvoll og skulle stå foran Stortinget i Oslo. Da dette ikke ble noe av, kjøpte Elveseters daværende eier Åmund Elveseter søyla og reiste den ved hotellet i 1992. Sagasøyla er dekket av relieffer med motiver fra norsk historie. Kart  Les mer i Store norske leksikon Eidsvollsmonumentet Jotunheimen Lom kommune